CEMEF estrena web
2025-07-24

Cemef.com. Aquest és el nou lloc web per a conèixer tots els programes i serveis que ofereix CEMEF, S.L.U, l’empresa pública municipal depenent de l’Ajuntament de Burjassot. El Centre d’Ocupació, Estudis i Formació del municipi ha modernitzat la seua presència en Internet amb el llançament, des de hui (14-11-2016), d’una nova pàgina web totalment actualitzada, de fàcil accessibilitat i adaptada per a una perfecta navegació des de qualsevol dispositiu mòbil, ja siga Smartphone, Tablet, etc…

Dissenyada amb recursos propis, la nova web de CEMEF ofereix una pàgina d’inici en la qual es ressalten els objectius generals d’aquest centre, com són realitzar programes de formació i ocupació dirigits a millorar l’ocupabilitat i la qualificació professional, potenciar el desenvolupament econòmic i la competitivitat de les empreses locals, així com oferir més i millors serveis a la ciutadania de Burjassot.

La navegació a través de cemef.com és senzilla i el gruix de la informació es concentra en l’aparatat que engloba les àrees d’actuació de CEMEF amb informació específica sobre totes elles: ocupació i formació (servei de promoció d’ocupació, borsa de col·locació, informació i orientació, aula d’ocupació, servei de formació, formació per a l’ocupació, formació contínua, oferta formativa i altres tallers i cursos), promoció econòmica i serveis (piscina coberta, neteja, servei d’atenció a les persones i aparcament municipal).

A més, la web conté també un apartat per al perfil del contractant i el portal de transparència, a més d’una galeria d’imatges i totes les dades de contacte (direcció amb Google Maps, telèfon, correu electrònic i els seus botons per a accedir a les xarxes socials de CEMEF, present en Facebook i Twitter.